kardosdrur/scandi-wiki huggingface dataset:
Zetland (netmedie)

Zetland er en dansk medlemsbaseret digital avis med base i København, som dagligt udgiver to-fire længere journalistiske historier samt et nyhedsoverblik. Zetland blev grundlagt i 2012 af journalisterne Lea Korsgaard, Jakob Moll, Silke Bock og Hakon Mosbech.

Navnet, som er betegnelsen for en hybrid mellem en zebra og en shetlandspony, valgtes, fordi Zetland betragter sig selv som et hybridmedie.

Ida Ebbensgaard har været chefredaktør siden oktober 2021, hvor hun overtog efter Lea Korsgaard, som nu er arbejdende bestyrelsesformand.

Historie 
Oprindelig var Zetland et digitalt forlag, som udgav journalistiske fortællinger i novellelængde, kaldet singler. I marts 2016 relancerede Zetland sig selv som en daglig, digital avis, med støtte fra Innovationspuljen. Forinden havde man afholdt en crowdfunding, hvor man indsamlede 530.000 kr. Desuden rejste man 8 milloner kroner fra private investorer.
Konceptet fik en blandet modtagelse af de etablerede danske aviser.

I 2017 begyndte Zetlands journalister at læse deres artikler op og udgive dem som lydfiler. Lyd blev hurtigt Zetlands mest populære platform, og over 60 procent af medlemmerne foretrak i 2018 at lytte til artiklerne.
Per april 2018 havde Zetland over 10.000 betalende medlemmer og modtog desuden et årligt millionbeløb i mediestøtte. Daværende chefredaktør Lea Korsgaard har udtalt, at væksten blandt andet skyldes den medlemsbaserede model samt de få daglige artikler, der gør det muligt at "færdiggøre" Zetland hver dag. Desuden har hun fremhævet Zetlands ambition om at være ikke alene et medie, men en teknologivirksomhed, som afgørende.
I foråret 2019 offentliggjorde Zetland, at mediet havde solgt sin platformsteknologi, der integrerer lyd og skrift, til det svenske Vi Medier.

Priser 
Zetland har vundet flere priser for sit design. Både i 2017 og 2018 vandt de den digitale hovedpris ved "Nordens Bedste Nyhedsdesign", og i 2019 blev de nomineret i kategorien bedste mobilapp ved samme prisuddeling. Zetland har desuden vundet Saxos Innovationspris (2012), "Den Lille Publicistpris" (2015) samt Buketten fra KLF, Kirke & Medier (2018)  Lea Korsgaard modtog i 2016 prisen som Årets Redaktør.

Referencer

Eksterne henvisninger 
 
 

Netaviser fra Danmark
Etableret i 2012
Jamie Cox

James Simon Russan (født 24. august 1986 i Swindon, Wiltshire i England), bedst kendt som Jamie Cox, er en engelsk bokser. Han har været Commonwealth let-mellemvægts-mester fra 2011 til 2012 og deltog i verdens-turneringen World Boxing Super Series. Han tabte sin første kamp til WBA-verdensmesteren George Groves via knock out i 4. omgang på Wembley Arena i London, den 14. oktober.

I 2017 blev det meddelt, at Cox havde skrevet kontrakt med Eddie Hearn på Matchroom Sport.

Referencer

Boksere fra England
Super-mellemvægtere
Doctor’s Diary

Doctor’s Diary - Männer sind die beste Medizin (dansk: Lægens dagbog - Mænd er den bedste medicin) er en tysk-østrigsk tv-serie produceret for RTL og ORF i årene 2007 til 2010.

I hovedrollen ses Margarete "Gretchen" Haase (Diana Amft), der prøver på at gøre karriere på sin fars sygehus.

Eksterne henvisninger 
 

Tyske tv-serier fra 2000'erne
Medicinske-tv-serier
Guido Knopp

Guido Knopp (født den 29. januar 1948 i Treysa, Hessen) er en tysk journalist og forfatter. Han har produceret TV-dokumentarer og skrevet bøger om Det Tredje Rige og nazismen.

Bibliografi i dansk oversættelse 
 2000 – Hitlers hjælpere 
 2001 – Hitlers krigere 
 2002 – Hitlers Børn 
 2002 – Hitlers kvinder og Marlene 
 2004 – Den store flugt : de fordrevnes skæbne 
 2005 – SS - en historisk advarsel 
 2007 – Göring - en karriere 
 2008 – Wehrmacht : Hitlers hær 
 2008 – Goodbye DDR

Referencer 

Militærhistorikere fra Tyskland
Personer fra Hessen
Forfattere fra Tyskland
Journalister fra Tyskland
Folkevandringstidens sværd

Folkevandringstidens sværd er en type sværd som var almindelige i folkevandringstiden og Merovingertiden i Europæisk historie (ca. 300- til 600-tallet) særligt hos germanske folkeslag. De var udviklet af Romerrigets spatha og udviklede sig videre til vikingesværd i 700-tallet.

Klingen er normalt glat eller med en meget utydelig blodrille, og de har ofte flere ringe af mønstersmedet metal. Håndtaget er typisk lavet af træ, og der findes derfor kun få bevarede eksempler. De kunne være dekoreret med guld. Klingen er normalt mellem 71 og 81 cm lang og 4,5 til 6 cm bred. Tangen er ofte 10-13 cm lang. Bladet  ender normalt i en afrundet spids.

De er særligt fundet i Skandinavien fra germansk jernalder og Vendeltiden.

Se også 
Jernaldersværd
Gotisk og vandalsk krigsførelse
Angelsaksisk krigsførelse
Snartemosværdet
Vikingesværd
Vikingetidens rustning og våben

Eksterne henvisninger 

5th- to 7th-century Germanic sword / seax 
Reenactor's page with Migration period sword reconstructions 

Sværd fra Europa
Salvarsan

Salvarsan eller arsfenamin var et af de første antibakterielle lægemidler, der blev lanceret. Det var den tyske læge Paul Ehrlich, som opdagede det i 1910. Det arsen-baserede middel virkede især godt mod syfilis og nogle få andre sygdomme.

Antibiotika
Baldwin County (Alabama)

Baldwin County er et county beliggende i den sydvestlige del af den amerikanske delstat Alabama. Hovedbyen er Bay Minette, mens den største by er Daphne. Mod vest grænser countiet op til Mobile Bay og mod øst grænser det op til Florida. I 2016 havde countiet 208.563 indbyggere. Det blev grundlagt 21. december 1809. Baldwin County er opkaldt efter den amerikanske senator Abraham Baldwin.

Geografi 
Ifølge United States Census Bureau er Baldwin Countys totale areal på 5.250 km², hvoraf de 1.134 km² er vand.

Grænsende counties 
 Monroe County (nordøst)
 Escambia County (øst)
 Escambia County (øst)
 Mobile County (vest)
 Washington County (nordvest)
 Clarke County (nordvest)

Eksterne henvisninger 

 Baldwin Countys officielle hjemmeside 

Counties i Alabama
Etableret i 1809
Natura 2000-område nr. 99 Kongens Mose og Draved Skov

Natura 2000-område nr. 99 Kongens Mose og Draved Skov består af består af Habitatområde nr. H88 og fuglebeskyttelsesområde F61. Området ligger i Tønder Kommune i vandplanopland 1.10 Vadehavet og 4.1 Kruså-Vidå . Hele området omfatter
783 ha hvoraf 524 ha er statsejet. Det ligger mellem Løgumkloster og Tønder. I områdets østlige del ligger Draved Skov, og mod vest ligger Kongens Mose og i den nordlige del dominerer vedvarende græsarealer. Skoven og den nordlige og nordøstlige del af mosen og engene er statsejet og udgør knapt 70 % af hele arealet der er omgivet af marker og moser.

Draved Skov indeholder en af de største urørte naturskovsbevoksninger i Danmark, mest blandingsskov domineret af eg, lind og birk. Hele skoven blev udlagt til urørt skov i år 2000.

Kongens Mose er en af Danmarks største højmoser, som særligt i den nordlige del har været kraftigt udnyttet til tørvegravning og opdyrkning. Området er en mosaik af nedbrudte højmosearealer, aktiv højmose, hængesæk, skovbevoksede tørvemoser og brunvandede søer.

Fredning 
Draved Skov, gammel skov og mose, 92 ha, blev fredet i 1963. Draved Mose, 381 ha højmose blev fredet i 1991.

Se også 
 Internationale naturbeskyttelsesområder i Danmark
 Naturtyper i Danmark

Eksterne kilder og henvisninger 

 Naturplanen
 Basisanalysen 2016-21

Natura 2000-planer
Fredede arealer i Danmark
Lokaliteter i Tønder Kommune
EU-habitatområder i Danmark
Fuglebeskyttelsesområder i Danmark
FN's Internationale Pigedag

FN's Internationale Pigedag (engelsk: International Day of the Girl) blev indført i 2012. Dagen er indført for at påpege de problemer, som piger har, fx børneægteskaber, men tillige for at arbejde for de rettigheder og muligheder, som umyndige kvinder har.

Eksterne henvisninger 
 International Day of the Girl Child (FN) 

Internationale Pigedag
Kvinder
Menneskerettigheder
Ann Sothern

Ann Sothern (født Harriette Arlene Lake; 22. januar 1909, død 15. marts 2001) var en amerikansk teater-, tv- og filmskuespiller.

Hun medvirkede i 80 film fra den første stumfilm New York i Lygteskær (1927) til den sidste, Sensommerdage (1987), hvor hun blev nomineret til en Oscar for bedste kvindelige birolle.

Hun blev populær som den jomfrulige og livlige blonde heltinde i Maisie ta'r Affære i 1939, en komedie og eventyrfilm, der fik ti følgere i otte år. Hun viste også fyrighed som sanger og komiker i flere musicals i 1940'erne og dramatisk talent. I 1950'erne havde hun egne tv-shows - Private Secretary 1952-1954 og Ann Sothern Show 1958-1960.

Hun har to stjerner på Hollywood Walk of Fame.

Filmografi (udvalg) 
 New York i Lygteskær (1927)
 Sensommerdage (1939)
 Brother Orchid (1940)
 Lady Be Good (1941)
 Panama Hattie (1942)
 Cry 'Havoc' (1944)
 Husveninden? (1949)
 Den blå gardenia (1953)
 Den bedste mand (1964)
 Sensommerdage (1987)

Eksterne henvisninger 

 

Skuespillere fra North Dakota
Amerikanere i 1900-tallet
Amerikanere i 2000-tallet
Hollywood Walk of Fame
Oscar-nominerede skuespillere
Pseudonymer
Harrild Hede

Harrild Hede er et omkring 8 km² hedeområde mellem Ejstrupholm og Herning i Herning- og Ikast-Brande Kommuner. Harrild Hede, der ligger lige  vest for den Jyske højderyg i et af de største øde områder i Midtjylland. 
Hede og plantage ligger på gamle indsande, hvor sandet havde frit løb efter istiden. Siden indvandrede planterne, men på grund af overgræsning og hård hugst af træer hærgede sandflugten igen området i perioden fra 1500 til 1800.

Naturbeskyttelse
Harrild Hede og et areal i Nørlund Plantage, i alt 910 ha,  blev fredet i 1934 og 1954. 

Harrild Hede udgør sammen med   Nørlund Plantage, der også omfatter flere hedeområder, Natura 2000 - område nr. 75 Harrild Hede, Ulvemosen og heder i Nørlund Plantage. I 2022 blev en del af området udpeget som en del af den kommende 2.707 hektar store naturnationalpark Nørlund Plantage og Harrild Hede

Naturstyrelsen Midtjylland åbnede i foråret 2013 i samarbejde med Ikast-Brande Kommune et naturcenter på Harrild Vandmølle ved Holtum Å i den sydlige ende af området.

Kilder og henvisninger

 Folder om Harrild Hede naturstyrelsen.dk

Danske heder
Fredede arealer i Danmark
Lokaliteter i Ikast-Brande Kommune
Lokaliteter i Herning Kommune
Sorø Sø

Sorø Sø er en ca. 2 km² stor sø der ligger syd og vest for Sorø på Midtsjælland. I nordenden har den forbindelse med Pedersborg Sø og videre til  Tuelsø, der ligger nord for byen; tidligere udgjorde den naturfredede lavning Flommen,  øst for Sorø også en del af søen, så byen nærmest lå på en ø. Den blev tørlagt i 1800-tallet. Søen er delvist skovomkranset, og ved østsiden ligger Sorø Sønderskov og Natura 2000- område nr. 160: Nordlige del af Sorø Sønderskov. Ved det sydøstlige hjørne ligger bydelen Frederiksberg med jernbanestation på Vestbanen. På den nordvestlige bred ligger Grydebjerg Skov. I østenden af søen, lige ud for Sorø Akademi ligger den lille ø Ingemanns Ø. En intensiv miljøindsats har resulteret i så rent  vand i sorøsøerne at det er tildelt Blå Flag, og der kan bl.a. bades i søen ved Skjolden ved den østlige side af Smalsøen op mod Slagelsevej.

Der er muligheder for vandre-, cykel- og løbeture rundt om Sorø Sø af en  afmærket sti på 8,2 km. På selve søen kan man i sommerhalvåret få en rundtur med Sorø Bådfart med turbåden Lille Claus.

Kilder og henvisninger

 Sorø-søerne 

Sø
Søer i Region Sjælland
Dublin City Ramblers

Dublin City Ramblers er et irsk folkemusikband, der oprindeligt blev dannet under navnet The Quare Fellas i 1970. Gruppen har haft en lang række medlemmer siden grundlæggelsen, og Sean McGuinness er det eneste oprindelige medlem af gruppen, som også har talt Patsy Watchorn der senere blev medlem af The Dubliners.

Diskografi 

Som The Quare Fellas

 At Home (1969 CBS)
 A Fond Tale (1970 CBS)

Som The Dublin City Ramblers

 A Nation Once Again (1972)
 Boys of the old Brigade (1973)
 End of it Someday (1974)
 Irish Republican Jail Songs (1978)
 The Rare Oul' Times (Original - 1980)
 The Ferryman (1983)
 DCR's Live in Dublin (1985)
 The Flight of Earls (1987)
 Home and Away (1990)
 The Craic & the Porter Black (1991)
 Live at Johnny Fox's Pub (1992)
 Raise the Roof (Lynwood Records, 1997)
 On Holy Ground (2000)
 Ireland My Ireland (Lynnwood Records, 2003)
 Saint Patricks Day (2008)
 Sing along with The DCR's''

Musikgrupper fra Irland
Folkemusik fra Irland
Musikgrupper fra 1970
Kortbølgemodtager

En kortbølgemodtager, kortbølgeradiomodtager eller kortbølgeradio er et radioapparat, der er særligt egnet til at modtage en større del af kortbølgebåndet. Offentlige kortbølgesendere fra mange nationaliteter er spredt over jordkloden og kan modtages verden rundt. Dog vil radioudbredelsesforholdene afgøre, hvilke sendere der kan nås på hvilke tidspunkter. Typisk kan en kortbølgemodtager også modtage andre frekvensbånd som fx FM-radio via VHF bånd II.

Historisk 
I 1931 lavede Hammarlund Mfg. Co., Inc. verdens første kommercielle kortbølge superheterodynmodtager med navnet Hammarlund Comet Pro.

Verdens første prototype bærbare kortbølgemodtagere blev lavet i år 1939-1941 af Zenith Radio Corporation på bestilling af selskabets daværende chef Eugene F. McDonald. Efter omkring 20 prototyper på chassis Zenith model 5G401, blev 35.000 Zenith Model 7G605 Trans-Oceanic 'Clipper' produceret omkring år 1942.
Patenter på kortbølgemodtagerens frekvensskala er i kilderne.

Nogle af verdens første kommercielle fuldt transistoriserede kortbølgemodtagere er Magnavox model AW-100 (1957), Trans-Oceanic Royal 1000 (1957) and Trans-World Portable T-9 Code 126 (1958).

Specielle modtagermuligheder 
Med en godt udstyret kortbølgemodtager kan man også modtage andet end amplitudemodulation (AM) som fx enkelt-sidebåndsmodulation (SSB inkl. LSB og USB). Nogle få kortbølgestationer, andre tjenester og mange radioamatører sender via SSB. Nogle få kortbølgemodtagere kan også modtage digital radio (Digital Radio Mondiale, DRM) via langbølgebåndet, mellembølgebåndet og kortbølgebåndet. I 2017 var der en del radiostationer, som sendte via DRM.

Modtagertyper 
En verdensmodtager eller verdensradio er et radioapparat, som kan modtage en større del af kortbølgebåndet - og typisk også mellembølgebåndet, langbølgebåndet og FM-radio.

Se også 
 DXing
 Nummerstationer

Litteratur 
 Gerd Klawitter: Kaufberater Weltempfänger Was kann... Was soll... Was muss er können, Verlag für Technik und Handwerk neue Medien GmbH, Baden-Baden 2012,

Kilder/referencer

Eksterne henvisninger 

 bitz.dk: Små, fikse transistorradioer med kortbølge: "World-Band radioer"
 swling.com: Shortwave Radio Reviews
 dxing.com: Selecting a Shortwave Radio
 eham.net: Receivers: General Coverage. Follow the links in the table to read reviews 
 Frontend for software-defind radio: eham.net: SDRplay RSP2 and RSP2pro

Radiomodtagere
Guglielmo Micheli

Guglielmo Micheli (født 12. oktober 1866 i Livorno, Italien, død 7. september 1926 i Livorno) var en italiensk maler. Han var elev af Giovanni Fattori og lærer for Amedeo Modigliani og Gino Romiti.

Eksterne henvisninger 

Kunstnere fra Italien
Madame de La Fayette

Marie-Madeleine Pioche de La Vergne, grevinde de La Fayette, også kendt som Madame de La Fayette (født 18. marts 1634 i Paris, død 26. maj 1693) var en fransk forfatter.

La Fayette blev i 1655 gift med en ældre greve. Hun bosatte sig i Paris, hvor hun gjorde sin salon til et centrum for en kreds af tidens mest fremtrædende skikkelser. I mange år havde hun et tæt venskab med den franske forfatter La Rochefoucauld.

I 1662 debuterede hun med den historiske roman La princesse de Montpensier. I 1678 skrev hun La princesse de Clèves som af litteratureksperter betragtes som den første moderne roman. Historien udspiller sig i midten af 1550'erne og er et psykologisk analyserende trekantsdrama. Hun skrev også Mémoires de la Cour de France pour les années 1688 et 1689  om erindringer fra sit liv ved det franske hof.

Bibliografi 
 La princesse de Montpensier (1662)
 Zaïde (1671)
 La princesse de Clèves (1678), på dansk som Fyrstinden af Cléves (1945)

Eksterne henvisninger 

 
 
 
 Catholic Encyclopedia entry
 Encyclopædia Britannica entry
 Merete Grevlund: Marie-Madeleine de La Fayette i Den Store Danske, Gyldendal. Hentet 13. oktober 2017 fra http://denstoredanske.dk/index.php?sideId=74789

Fransksprogede forfattere
Enterprise (Alabama)

Enterprise er en by i den sydøstlige del af staten Alabama i USA. Byen ligger i Coffee County og Dale County. Byen har  indbyggere.

Referencer

Eksterne henvisninger 

 

Byer i Alabama
Jefferson County (Alabama)

Jefferson County er et county beliggende i den centrale del af den amerikanske delstat Alabama. Hovedbyen og den største by er Birmingham. I 2016 havde countyet 659.321 indbyggere, og det er dermed det mest folkerige county i Alabama. Det blev grundlagt 13. december 1819. Jefferson County er opkaldt efter den amerikanske præsident Thomas Jefferson.

Geografi 
Ifølge United States Census Bureau er Jefferson Countys totale areal på 2.911 km², hvoraf de 34 km² er vand.

Eksterne henvisninger 

 Jefferson Countys officielle hjemmeside  

Counties i Alabama
Etableret i 1819
Sara Hauge

Sara Hako Fufusawa Hauge (født 1983) er en dansk forfatter, skribent og musiker. Hun har en bachelorgrad i religionsvidenskab.  

Sara Hauge er født i Horsens, voksede op på Bornholm og bor i dag i København. Hun lider af paranoid skizofreni, hvilket hun har været åben om i pressen, ligesom hun har brugt dette i sit forfatterskab. Sara Hauge har gennem flere år været aktiv på poetry slam-scenen og blev den 1. februar 2014 danmarksmester i poetry slam i Aalborg. I januar 2018 blev Sara Hauge københavnsk mester i poetry slam.

Den 9. marts 2015 udkom hendes digtsamling Anerkend at vi er dig.

I december 2017 har Sara Hauge været forfatteren bag julekalenderen på DR P1 Eftermiddag.

Sara Hauge er med i folk-duoen Sana Band-Hako.

Den 3. februar 2018 blev Sara Hauge atter danmarksmester i poetry slam, og igen skete det i Aalborg.

Referencer

Eksterne henvisninger 
 Sara Hauges hjemmeside

Digtere fra Danmark
Shania Twain (album)

Shania Twain er det selvbetitlede debutalbum fra den canadiske sanger Shania Twain, som blev udgivet den 20. april 1993. Selvom det ikke oprindeligt blev et hit ved udgivelsen, så gjorde Twains efterfølgende succesfulde albums, der gav hende store mængder fans, at der blev mere interesse i Shania Twain, hvilket i sidste ende gjrode, at det certificeret platin i USA for et salg på over 1 million eksemplarer. Ingen af albummets singler var inkluderet på Twains Greatest Hits, der udkom i 2004.

Tre sange var oprindeligt indspillet af andre kunstnere; "There Goes the Neighborhood" var indspillet af Joe Diffie på hans album A Thousand Winding Roads fra 1990, "When He Leaves You" var udgivet som single af Donna Meade i 1989 og  "You Lay a Whole Lot of Love on Me" var indspillet af  Con Hunley i 1980 og Tom Jones i 1983.

Spor

Personnel
Trommer: Paul Leim, Larrie Londin
Percussion: Terry McMillan
Bas: Mike Brignardello, Glenn Worf
Akustisk guitar: Mark Casstevens, Allen Frank Estes, Chris Leuzinger, Billy Joe Walker, Jr., John Willis
Elekstrisk guitar: Steve Gibson, Billy Joe Walker Jr., Reggie Young
Steel Guitar: Sonny Garrish
Synthesizer: Costo Davis
Keyboards: David Briggs, Costo Davis, Gary Prim
Mundharmonika: Terry McMillan, Kirk "Jelly Roll" Johnson
Sang: Shania Twain
Baggrundsvokal: Anthony Martin, John Wesley Ryles, Ronny Scaife, Shania Twain, Cindy Richardson Walker, Dennis Wilson, Curtis Young
Produceret af Norro Wilson og Harold Shedd
Mixet af Jim Cotton, Todd Culross, Graeme Smith og Joe Scaife
Mastered af Marty Williams

Hitlister

Certificeringer

Udgivelseshistorik

Referencer 

Debutalbum fra 1993
Shania Twain-album
Elisabet af Østrig (1437–1505)

Elisabet af Østrig (, ; født cirka 1437, død 30. august 1505) var hustru til kong Kasimir 4. Jagiellon af Polen og var derfor dronning af Polen samt storhertuginde af Litauen. Da hun som barn blev forældreløs, voksede hun op ved den tysk-romerske kejser Frederik 3.'s hof. Som en af de tre overlevende børnebørn af kejser Sigismund stod hun stærkt som arving til kongerigerne Ungarn og Bøhmen, hvilket gjorde hende til en attraktiv brud for en polsk prins. Den polske adel, der forsøgte at opnå større indflydelse i disse to kongeriger, søgte at sikre dette ægteskab fra hendes fødsel, og de fik held med deres forehavende i 1454. Hendes ægteskab med Kasimir var et af de bedst fungerende i den polske kongeslægt. Elisabet fødte 13 børn, hvoraf 11 overlevede barn- og ungdommen, og fire af sønnerne opnåede at blive kronet til konger.

Børn 
Elisabet og Kasimir fik følgende børn:
 Vladislav 2. af Bøhmen og Ungarn (1. marts 1456 – 13. marts 1516)
 Hedvig Jagiellon, hertuginde af Bayern (21. september 1457 - 18. februar 1502)
 Kasimir, prins af Polen og Litauen samt skytshelgen for Polen (3. oktober 1458 – 4. marts 1484)
 Johan 1. Albrecht af Polen (27. december 1459 - 17. juni 1501)
 Alexander Jagiellon, storhertug af Litauen og konge af Polen (5. august 1461 - 19. august 1506)
 Sofia af Polen, markgrevinde af Brandenburger-Ansbach (6. maj 1464 - 5. oktober 1512)
 Elisabet (9. maj 1465 - 9. maj 1466)
 Sigismund 1. af Polen (1. januar 1467 - 1. april 1548)
 Frederik Jagiellon, ærkebiskop af Gniezno (27. april 1468 - 14. marts 1503)
 Elisabet (13. maj 1472 - (mellem 19. maj 1480 og 20. maj 1481)
 Anna Jagiellon, hertuginde af Pommern (12. marts 1476 - 12. august 1503)
 Barbara Jagiellon, hertuginde af Sachsen (15. juli 1478 - 15. februar 1534)
 Elisabet Jagiellon, hertuginde af Legnica (13. november 1482 - 15. februar 1517)

Eksterne henvisninger 

Huset Habsburg
Kongelige fra Polen
Kongelige fra Østrig
France 24

France 24 (France vingt-quatre) er en 24-timers international nyhedstv-station med base i Frankrig. France 24 sender på fire forskellige kanaler på hhv. fransk, engelsk, arabisk og spansk, med en blanding af nyheder og magasinprogrammer. Stationen der har base i udkanten af Paris sendte første gang den 6. december 2006, og er målrettet det globale marked. Kanalerne sendes via satellit og kabel-tv. Siden 2010 kan kanalerne også ses på stationens smartphone-apps.

France 24 er siden 2008 helt ejet af den franske stat via et holdingselskab; France Médias Monde, der opkøbte mindretals andelene fra de to tidligere partnere Groupe TF1 og France Télévisions. Tv-stationen har omkring 260 journalister.

Eksterne henvisninger 
 Officiel hjemmeside: france24.com/en/  , france24.com/fr

Kilder 

Tv-stationer fra Frankrig